1Di ari Akaik, subuah-subuah sangaik, urang-urang padusi tu payi ka kubuaran, mambawok sagalo ramuan nan lah inyo sadiyokan.
2Tibo di kubuaran, inyo liyek batu panyawok pintu kubua tu lah tagolek.
3Sudah tu inyo bi masuak ka dalam kubuaran tu, tapi mayik Tuhan Isa Almasih indak ado lai disinan.
4Samantaro inyo bi tagak disinan, inyo bi tapana mamikiakan kajadian tu, indak disangko-sangko mako tibolah urang, duwo urang nan bapakaian bakilau-kilauan tagak di dakek inyo.
5Inyo bi mati katakuik-an, sudah tu inyo bi sujuik sampai ka tanah, samantaro itu urang nan baduwo tu mangecek kabake inyo, "Baa mangko kalian mancari urang nan iduik di antaro urang nan mati?
6Baliau indak ado lai disiko. Baliau lah iduik baliak! Layi takana di kalian, apo nan lah dikatokan dek Baliau kabake kalian, dikutiko Baliau di Galilea,
7nan baraso, 'Anak Manusia musti disarahkan kabake urang nan badoso, sudah tu disalibkan, di ari nan katigo Baliau ka iduik baliak.'"
8Mako bi takanalah di urang-urang padusi tu, kato-kato Isa Almasih nan dawulu.
9Sasudah babaliak dari kubuaran tu, inyo mancuritokan kasadonyo kajadian tu kabake rasul nan sabaleh, sarato kabake kasadonyo pangikuik Baliau nan lain.
10Padusi-padusi nan mancuritokan kasadonyo tu, iyolah: Si Maryam Magdalena, si Yohana, Maryam mandeh si Yakobus, sarato jo padusi-padusi nan lain, nan samo-samo jo inyo.
11Tapi rasul-rasul tu manyangko, urang-urang padusi tu hanyo mancuritokan kaba nan indak-indak. Inyo indak bi picayo doh jo curito induak-induak tu.
12Tapi, nan si Petrus inyo bae tagak, sudah tu inyo balari payi ka kubuaran tu. Sambia mambungkuak inyo maliyek ka dalam, tapi kain kapan sajonyo nan ado disinan. Inyo sabana tacangang, sudah tu inyo babaliak pulang, inyo batanyo-tanyo di dalam atinyo, apo sabananyo nan lah tajadi.
13Di ari tu juwo, ado duwo urang pangikuik Isa Almasih, nan sadang dalam pajalanan ka sabuwah kampuang nan banamo Emaus, kiro-kiro sabaleh kilo jaraknyo dari Yerusalem.
14Sambia bajalan inyo ma ota-ota tantang sagalo kajadian nan lah tajadi tu.
15Samantaro inyo ma ota-ota, sarato jo batuka pandapek, tibolah Isa Almasih dari balakang, Baliau bajalan pulo samo-samo jo inyo.
16Pangikuik nan baduwo tu layi manampak Baliau, tapi ado sasuatu nan manyababkan inyo indak tawu, baraso Urang tu adolah Isa Almasih.
17Mako batanyolah Isa Almasih, "Apo tu nan angku-angku pakecekkan sadang bajalan ko?" Pangikuik Baliau tu baranti bajalan, roman mukonyo sarupo jo urang sadiah.
18Salah surang dari nan baduwo tu, nan banamo si Kleopas, batanyo kabake Isa Almasih, "Mungkin Angku sajolah urang asiang di Yerusalem nan indak tawu, tantang kajadian nan tajadi disinan babarapo ari nan lapeh?"
19"Kajadian apo tu?" tanyo Baliau. "Kajadian nan tajadi didiri Isa Almasih, urang dari Nazaret tu," jawab pangikuik-Nyo tu. "Baliau tu adolah Nabi. Kato-kato sarato jo pabuatan-pabuatan-Nyo, sabana manganduang kuwaso nampaknyo -- baiak manuruik pandangan Allah, baitu pulo manuruik pandangan kasadonyo urang.
20Imam-imam kapalo, sarato jo pamimpin-pamimpin banso kito manyarahkan Baliau untuak ka di ukun mati, mako urang-urang tu manyalibkan Baliau!
21Padohal kami sangaik ma arokkan bana, baraso Baliaulah nan ka mambebaskan banso Israel! Ari ko adolah ari nan katigo sajak kajadian tu.
22Ado pulo babarapo urang padusi, dari kalompok kami juwo, nan lah mambuwek kami bi takajuik. Subuah-subuah buto inyo lah bi payi ka pakubuaran,
23tapi tibo disinan, mayik Isa Almasih indak ado lai dalam kubua. Sudah tu inyo babaliak pulang, inyo bi mangatokan baraso inyo lah manampak malekaik, malekaik tu mangatokan baraso Isa Almasih lah iduik baliak.
24Sasudah mandanga kaba tu, babarapo urang dari kalompok kami, bi payi pulo ka pakubuaran, tibo disinan, iyo basuwoanlah sarupo jo apo nan lah dikatokan dek urang-urang padusi tu, tapi inyo indak ado doh manampak Isa Almasih."
25Sudah tu Isa Almasih bakato kabake pangikuik-Nyo tu, "Angku-angku iyo sabana pandie! Iyo sabana sulik ati angku-angku untuak dapek mampicayoi, sagalo sasuatu nan lah dikatokan dek nabi-nabi!
26Indakkoh Rajo Panyalamaik tu musti manangguangkan sansaro talabiah dawulu, sudah tu, barulah Inyo mancapai kamuliyaan?"
27Kudian, barulah Isa Almasih manarangkan kabake pangikuik-Nyo tu, apo nan tatulih tantang diri-Nyo di Alkitab, muloi dari kitab Nabi Musa sarato jo kitab nabi-nabi nan lain.
28Samantaro itu, urang-urang tu lah ampia tibo di kampuang nan ditujunyo. Isa Almasih icak-icak bakcando urang nan ka taruih bajalan,
29tapi pangikuik-Nyo tu manahani Baliau. "Bamalam sajolah Angku di tampaik kami," kecek pangikuik-Nyo tu kabake Baliau, "kiniko ari lah ampia malam, lah muloi kalam pulo nampaknyo." Mako masuaklah Baliau ka tampaik pangikuik-Nyo tu untuak bamalam.
30Dikutiko Isa Almasih sadang duduak makan, samo-samo jo pangikuik-Nyo tu, Baliau ma ambiak roti, sarato jo badowa batarimo kasih kapado Allah, Baliau mambalah-balah roti tu jo tangan-Nyo, sudah tu Baliau barikan kabake pangikuik-Nyo.
31Kudian barulah takana dek pangikuik-Nyo tu, baraso Urang tu adolah Isa Almasih. Tapi Baliau lah ma ilang, indak nampak lai dek urang-urang tu.
32Mako bi mangeceklah urang-urang tu sasamo inyo, "Kan sangaik gabuaknyo ati kito, kutiko Baliau mangecek jo kito kapatang di tangah jalan, baitu pulo kutiko Baliau manarangkan isi Alkitab kabake kito, iyo ndak?"
33Sakutiko tu juwo inyo bi tagak, inyo bi babaliak ka Yerusalem. Tibo disinan inyo mandapek-i pangikuik Isa Almasih nan sabaleh, sadang bi bakumpua jo pangikuik-pangikuik nan lain bagai.
34Urang-urang tu bi mangatokan, "Iyo batua, Tuhan kito lah iduik baliak! Baliau lah mampanampakkan diri kabake si Simon!"
35Kaduwo urang pangikuik Isa Almasih nan baru tibo tu, inyo mancuritokan pangalamannyo dalam pajalanan, inyo mancuritokan pulo, baa caronyo mangko inyo sampai tawu, baraso Urang tu adolah Tuhan, dikutiko Baliau mambalah-balah roti.
36Samantaro urang-urang tu sadang bi bacurito, sacaro indak disangko-sangko, Isa Almasih lah tagak di adok-annyo sambia mangucapkan, "Assalamualaikum!"
37Urang-urang tu bi takajuik, mati katakuik-an, dek karano inyo manyangko, nan tibo tu antu.
38Tapi Isa Almasih bakato, "Baa mangko angku-angku bi tabik takuik? Baa mangko timbua ragu di ati angku-angku?
39Liyeklah tangan Ambo ko, sarato liyeklah kaki Ambo. Katawuilah, baraso iyo sabana-bananyo Ambo ko! Awailah, paratikanlah, dek karano, antu indak badagiang, indak batulang doh, bakcando nan angku-angku liyek di Ambo ko."
40Baliau bakato bakcando itu, sambia mampaliyekkan tangan-Nyo, sarato jo kaki-Nyo kabake urang-urang tu.
41Samantaro itu, urang-urang tu alun juwo lai bi picayo, dek karano kagadangan ati, dek karano bi sangaik tacangang, mako batanyolah Isa Almasih kabake urang-urang tu, "Layi adokoh angku-angku manyadiyokan makanan disiko?"
42Urang-urang tu mambarikan kabake Baliau sakarek ikan bagoreang.
43Baliau ma ambiak ikan tu, sudah tu Baliau makan di adok-an urang-urang tu.
44Sasudah tu Baliau bakato kabake urang-urang tu, "Ikolah kajadian-kajadian nan lah Ambo agiah tawu kabake angku-angku, kutiko Ambo samo-samo jo angku-angku dulu: baraso, satiyok apo nan lah tatulih tantang diri Ambo, di kitab Nabi Musa, di kitab nabi-nabi, sarato jo di kitab Zabur, kasadonyo tu musti tajadi."
45Kamudian Isa Almasih mambukakkan pangana urang-urang tu, supayo inyo buliah mangarati apo mukasuik isi Alkitab.
46Sudah tu Baliau bakato, "Di Alkitab ado tatulih, baraso Rajo Panyalamaik tu musti manangguang sansaro, sarato musti iduik baliak di ari nan katigo, sasudah kamatian-Nyo.
47Baitu pulo, baraso ateh namo Rajo Panyalamaik tu, mustilah dibaritokan kabake sagalo banso, baraso manusia musti batobaik, nan baraso Allah ka ma ampuni doso. Kaba tu musti dibaritokan muloi dari Yerusalem.
48Angku-angku adolah sasi dari kasadonyo tu.
49Ambo sandiri ka mangirin kabake angku-angku, apo nan lah dijanjikan dek Allah Bapak. Tapi angku-angku musti tatap mananti di kota ko, sampai kuwaso nan dari Allah marawok-i angku-angku."
50Sasudah tu Isa Almasih mambawok pangikuik-pangikuik-Nyo kaluwa kota, sampai ka Betania. Tibo disinan Baliau ma angkek tangan-Nyo, sarato mambarakaik-i pangikuik-Nyo tu.
51Samantaro Baliau mampabuwek nan bakcando itu, Baliau ta angkek ka sarugo, tapisah dari kasadonyo urang-urang tu.
52Urang-urang tu bi sujuik manyambah Isa Almasih, kudian bi babaliak ka Yerusalem, inyo bi sangaik bagadang ati,
53sarato taruih manaruih mamuji-muji Allah di Rumah Tuhan.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn